E Storia di un anker 


(Masha hopi hende ta bishita e anker aki y saca potret) 
(Ken tabata sa su storia) 


E anker di un barco situa 
na e entrada di porta No. 6 
den e concesion di e antes 
yama Lago Colony ta para 
eynan manera un guardia, 
su historia varia y unico 
como e luga cu e ta 
pertenece. E storia ta 
cuminsa den aña 1960, cu e 
: ES - anker a wordo fabrica pa 
SS : - Hoesch Dortmund Horde, 
un fabrica di metal y patenta pa e: Deutch Bundes Patent” (DBP) 
tambe na Alemania. E numbernan chikito “4112” y “4115” ta pensa 
cu ta numbernan serial cu ta referi na e “brasanan” of e partinan 
horizontal y vertical di e anker respectivamente. E number 
“21772K” ta referi na e peso di e anker den kilo. E anker ta 
aproximadamente 10 pia 6 duim hancho y 15 pia y 6 duim halto. 





Di acuerdo cu Sr. Manuel M. Curiel, un Capitan di remolcador di 
Lago, un VLCC (Very Large Crude Carrier) tabata busca un luga pa 
hancra na e sitio di 15 miya, miho conoci como Bara, na e parti zuid 
di e isla. Esaki ta e sitio seco di custumber pa barconan hancra y 
warda riba ordo, etc. E tempo tabata malo cu coriente fuerte. E 
procedura normal ta cu nan ta laga 90 pia di cadena baha te ora e 
anker toca e vloer di lama mientras e anker drumi eynan. 
Siguientemente nan lo baha algo extra di e cadena y ora e barco 
cuminsa zwaai of kentro un banda, e anker ta bon hancra. Pa 
motibo di e trempo malo, desafortunadamente nan no a haya e 
tempo pa baha e extra cadena y pa motibo di e tension riba e winchi, 
el a kibra y nan a perde e anker y su cadena. 


Sr. Curiel a bisa tambe cu un tempo un tankero chikito cu 
tripulacion Koreano, mientras nan tabata lanta anker di nan barco, a 
lanta un anker banda di waf di Lago. Ora e barco a pidi asistencia, 
el a bay cu su remolcador hunto cu un lancha pa yuda. Pero 

eventualmente nan mester 
a corta e cadena y laga e 
anker bay vloer pasobra 
nan no por a los nan. 
Durante mi investigacion, 
mi a haya sa cu cu varios 
anker a wordo lanta 
durante Lago su historia. 
Por ehempel, uno a wordo 
lanta y poni na e waf di 
HDS (planta di Lago) y : 
un otro poni na Barge Dock bieu. Na e momento aki tin uno poni 
banda di e dam di awa na Cas Ariba na Santa Cruz. Esaki tambe mi 
a yega di investiga y mi ta compronde di ta di un famia di Playa cu 
ta biba eybanda mes. 





Di acuerdo cu Sr. Juan P. de Palm, kende tabata traha den Marine 
Office e tempo ey, ta corda cu un tanker di un 300,000DWT a perde 
un anker y cadena despues di 1972, cual sigur tabata un VLCC 
pasobra dead weight tons pa VLCC ta den e rango di 160,000 — 
320,000DWT y dead weight tons di ULCC (Ultra Large Crude 
Carrier) ta mas di 320,000 tonelada. Tambe, di acuerdo cu e 
Organisacion Maritimo Internacional (OMI), VLCC-nan tin anker di 
mas o menos 22 tonelada. Basa riba mi calculacion cu un tonelada 
ta ekivalente na 1000 tonelada, no tin duda cu e anker aki a wordo 
perdi pa un VLCC no-identifica. Mas ainda, e version cu tabata un 
tankero chikito a perde e anker aki y cadena paden di waf no por ta 
corecto. Adicionalmente, VLCC-nan no ta mara paden di waf, pero 
normalmente na e reef berthnan, e dos wafnan grandi banda di 
Zeewijk. 


E anker tabata drumi na vloer di lama cu su cadena kibra te ora cu 
accidentalmente el a wordo descubri di acuerdo cu Sr. Tony Bosch, 
kende tambe tabata involvi den e proyecto pa lanta un otro anker. El 
a bisa cu nan tabata purbando pa lanta un anker pa un compania 
kende su tanker tambe a perde un anker na e mesun sitio. 
Accidentalmente nan a lanta e anker, referi den e storia aki, prome. 


E 


Siguientemente, nan a lanta esun cu nan tabata busca y a pone na e 
waf di Barcadera y e compania di e barco a busk”e despues. 


Di acuerdo cu Sr. Glicero Walle kende tabata maneha e Stacion di 
Bunker na Playa, un remolcador inicialmente a wordo contrata for di 
Corsou pa e operacion di lantamento. Ora cu nan a purba lanta e 
anker, e waya diki cu nan a usa a kibra. Esaki tabata debi na e 
friccion causa na e waya pa motibo cu e remolcador no tabatin un 
rol patras. E remolcador inmediatamente a regresa Corsou. 


Un otro remolcador Hulandes Smit Tak Rotterdam a wordo contrata 
for di Jamaica. E operacion pa e lantamento a wordo conduci pa 
Smit Tak Towing y Peter Divers, manera bisa pa Sr. Peter 
Creutzberg, kende tabata cu Peter Divers e tempo ey. Sr. Creuzberg 
a bisa cu e tabata un remolcador grandi. Nan a draga e cadena di e 
anker cu un anker di draga special y despues conecta e cadena na un 
winchi di e remolcador cual e momento ey a lanta tur cos riba dek y 
pone riba un lancha, un operacion di mas o menos 24 ora. 
Siguientement, e anker a wordo hiba pa Playa y poni riba waf den e 
area di haf unda oficialnan di Imigracion mester a tene warda 
continuo riba dje. Esaki despues a trece problema cune pasobra 
gobierno a dicidi pa cobra pa servicio di imigracion. A wordo dicidi 
pa pone den e cura sera banda di e tankinan di bunker, opera pa 
Maduro & Sons, agente di barconan. 


Con e anker a bin na e sitio aki, ta un storia mes interesante cu 
historia mes. E idea pa pone unda cu e ta, a cuminsa entre aña 1980 
y 1985, ora cu un dia Srs. Wim Martinus (Havenmeester di Aruba); 
August (Gus) Genser (ex-Division Superintendent na Lago su 
laboratorio y despues cu Maduro Sons) y Willie Davis (Doño di 
Filtec na Zeewijk na San Nicolas), tabata combersando cu Sr. 
Charlie Brouns Jr. na su famoso Charlie”s Bar & Restaurant na San 
Nicolas. Charlie, un persona kende tabatin hopi idea pa su 
hendenan na San Nicolas, a bisa nan cu e tin gana di bin cu algo 
inovativo pa San Nicolas. Tabata e momento ey cu Wim Martinus a 
puntra Gus Genser: “Que hubo di e anker den haf di Playa?” E idea 
aki a dal Charlie mesora y Willie Davis inmediatamente y 

boluntariamente a ofrece pa transport'e pa San Nicolas, ki ora cu e 
ta cla pa move. 


Semper ansioso pa tuma e oportunidad, Charlie, door di un carta, a 
pidi e presideente di Lago pa permiso pa tuma e anker over, cual a 
ser otorga. Cu e ayudo di Wescar y Filtec, dos compania local, e 
anker a wordo traslada pa sitio unda e ta awo y dedica: “Na Tur 
Marinero” na e momento di ceramento di e refineria di Lago dia 31 
di maart 1985. (E existencia di e carta a wordo confirma pa Sr. 
Henry Coffi, un ex-Gerente, pero ami cu Srta. Livia Henriquez, cu 
tabata traha cu Henry Coffie, no por a localisa e carta.) 


Durante añanan, e anker a keda firme eynan, poco poco bringando 
cu e tempo y salpeter. Segun e tempo ta bay, su origen y su 
proposito poco poco tabata bayendo te un dia, dia 15 di september 
2004, Charlie Brouns Jr. a muri di un caida fatal cu hopi di nos 
ainda por corda. Despues, cu e proposito y mision den mente, Sr. 
Sam Speziale, un bon amigo di e famia Brouns, a pidi asistencia for 
di gerente di Valero Aruba Refinery, kende cu mucho gusto a 
sandblast y verf e anker y basha un rand di cement rond di dje. Dia 
17 di april, 2005, e monumento aki a wordo dedica: “Na Tur 
Marinero” den un ceremonia oficial den memoria di Charlie Brouns 
Jr. E ta para awe como un recordatorio silencioso cu Seroe 
Colorado ta un parti di San Nicolas y cu San Nicolas ta un parti 
importante di e isla. E anker ta continua di ta un : “mester wordo 
mira” y tambe e marca historico mas fotografia riba e isla, pa local y 
igualmente pa turistanan. (Nota di redactor: Na aña 2007 ora ami 
cu Sam Speziale tabata traha riba e proyecto aki y cu mi a haci mi 
investigacionnan y skirbi e storia, esey tabata e caso, pero pa bisa 
berdad ami ta kere cu awo e marca mas fotografía actualmente na 
nos isla ta e “I Love Aruba” dilanti di Bestuurskantoor na Playa. Un 
tempo tabata e brug natural.) 


Desafortunadamente, te awe ainda mi no por a logra haya e nomber 
di e VLCC cu a perde e anker y cadena aki ni tampoco mi por a 
haya e fecha exacto cu e tanker a perde nan y door di drukte, mi no a 
sigui cu e investigacion, pero mi no ta perede speransa. Sr. Speziale 

a ricibi algun informacion for di mi y un 
gradicimento spcial ta bay pe, kende 
continuamente ta mantene e anker aki den 
bon condicion. 


Informacion adicional: Dia 16 di 
september 2005, un reportero di Diario 
tabatin un combersacion cu Sr. Hans 
Henrich Schultz di Alemania. Sr. Schultz 
y su casa tabata bishita nos isla pa e 
ultimo 22 aña. El a presnta Diario cu un 
feneta di Hoesch Dortmund Horde 

s hiiia £ Company, e compania na unda e ta traha. 
Riba e feneta tin un iei “H” cu ta coincidi cu e emblema riba e 
anker. El a bisa cu tin un professor Aleman cu tabata haci un 
investigacion pa haya sa e nomber di e barco y tambe pa cua barco e 
anker a wordo fabrica. 





Reconocemento na: Srs. Sam Speziale; famia Brouns; Willie Davis; 
Wim Martinus; Gus Genser; Peter Creutzberg; Manuel Curiel; 
Glicero Walle; Juan de Palm; Richard Sweetnam; Celestin 
Semeleer; Henry Coffie; Livia Henriquez; Apolonio Werleman; 
Tony Bosch; International Maritime Organization; Auke Visser”s 
International Esso Tankers Site; Ships Nostalgia Website; Lloyd’s 
List y Dan Jensen?s website. 

